รายงานคณะกรรมการตรวจสอบ

คณะกรรมการตรวจสอบของ บริษัท ผลิตไฟฟ้า จำกัด (มหาชน) หรือเอ็กโก
ประกอบด้วยกรรมการอิสระจำนวน 3 ท่าน ที่ทรงคุณวุฒิ มีความรู้
ความเชี่ยวชาญและประสบการณ์ในด้านบัญชี การเงิน เศรษฐศาสตร์ กฎหมาย การบริหารองค์กร
รวมทั้งความรู้ในธุรกิจพลังงาน โดยมี นายชัยพัฒน์ สหัสกุล เป็นประธานคณะกรรมการตรวจสอบ
และมี นายสมโภชน์ กาญจนาภรณ์ และนายธนพิชญ์ มูลพฤกษ์ เป็นกรรมการตรวจสอบ

คณะกรรมการตรวจสอบได้ปฏิบัติหน้าที่ตามขอบเขต หน้าที่
และความรับผิดชอบที่ได้รับมอบหมายจากคณะกรรมการบริษัท
โดยกำหนดไว้เป็นลายลักษณ์อักษรในกฎบัตรคณะกรรมการตรวจสอบซึ่งสอดคล้องกับประกาศของตลาดหลักทรัพย์แห่งประเทศไทย
(ตลท.) เรื่องคุณสมบัติและขอบเขตการดำเนินงานของคณะกรรมการตรวจสอบ พ.ศ. 2551
และได้รายงานผลการประชุมคณะกรรมการตรวจสอบต่อที่ประชุมคณะกรรมการบริษัทเป็นวาระประจำ

ในปี 2554 คณะกรรมการตรวจสอบมีการประชุม รวม 17 ครั้ง
กรรมการตรวจสอบเข้าประชุมครบทั้ง 3 ท่านทุกครั้ง
การเข้าร่วมประชุมของกรรมการตรวจสอบแต่ละท่านปรากฏอยู่ในตารางที่ 2 :
การเข้าร่วมประชุมของกรรมการในรายงานเรื่องการกำกับดูแลกิจการที่ดี

การปฏิบัติงานของคณะกรรมการตรวจสอบมีสาระสำคัญสรุปได้ดังนี้

1.  การสอบทานการรายงานทางการเงิน

-   คณะกรรมการตรวจสอบได้พิจารณาสอบทานงบการเงินประจำไตรมาสและประจำปีร่วมกับผู้สอบบัญชี
    และฝ่ายบริหาร
    เพื่อให้มั่นใจว่ารายงานทางการเงินของเอ็กโกได้จัดทำขึ้นอย่างถูกต้องตามที่ควรในสาระสำคัญตามมาตรฐานการบัญชีที่รับรองทั่วไป
    มีการเปิดเผยข้อมูลอย่างเพียงพอ ครบถ้วน และเชื่อถือได้
    สอดคล้องกับกฎหมายและประกาศที่เกี่ยวข้อง

  รวมทั้งพิจารณาการนำมาตรฐานการบัญชีใหม่ มาตรฐานการรายงานทางการเงินใหม่
  การตีความมาตรฐานการรายงานทางการเงินใหม่
  และมาตรฐานการบัญชีและแม่บทการบัญชีที่มีการปรับปรุงที่เกี่ยวข้องกับเอ็กโกมาปฏิบัติแล้ว

-   สอบทานกับฝ่ายบริหารเกี่ยวกับการจัดทำบทรายงานการวิเคราะห์ของฝ่ายบริหาร
    (Management Discussion and Analysis) เพื่อให้มั่นใจว่ารายงานมีข้อมูลที่ถูกต้อง
    เพียงพอ
    และเป็นประโยชน์ต่อผู้ถือหุ้นและนักลงทุนทั่วไปในการนำไปใช้ประกอบการตัดสินใจลงทุน

-   ประชุมเป็นการเฉพาะกับผู้สอบบัญชีโดยไม่มีฝ่ายบริหารร่วมประชุมด้วย
    เพื่อให้ความมั่นใจว่าผู้สอบบัญชีมีความเป็นอิสระในการปฏิบัติงาน

-   พิจารณาลักษณะงานที่บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัดให้บริการอื่น
    นอกเหนือจากงานสอบบัญชีให้เอ็กโกและบริษัทย่อย
    รวมทั้งพิจารณาค่าตอบแทนว่าจะต้องมีลักษณะงานและค่าบริการที่ไม่เป็นสาระสำคัญจนอาจทำให้ผู้สอบบัญชีเสียความเป็นอิสระในการปฏิบัติงานสอบบัญชี

2. การสอบทานความเพียงพอและเหมาะสมของระบบการควบคุมภายใน

  คณะกรรมการตรวจสอบสอบทานความเพียงพอและเหมาะสมของระบบการควบคุมภายใน
  โดยพิจารณาจากรายงานของฝ่ายตรวจสอบภายในและของผู้สอบบัญชี ซึ่งผู้สอบบัญชีของบริษัท
  ได้ให้ความเห็นสอดคล้องกันว่า ไม่พบประเด็นข้อบกพร่องที่เป็นสาระสำคัญในปี 2554
  นอกจากนั้นคณะกรรมการตรวจสอบได้พิจารณาผลการประเมินระบบการควบคุมภายในของเอ็กโกและบริษัทย่อย
  รวมทั้งพิจารณาคำถามที่ใช้ในแบบประเมินที่จัดทำขึ้นตามแนวทางของ COSO (The Committee
  of Sponsoring Organizations of the Treadway Commission)
  คณะกรรมการกำกับหลักทรัพย์และตลาดหลักทรัพย์ (ก.ล.ต.) และ ตลท. ซึ่งผลการประเมินในปี
  2554 พบว่า ระบบการควบคุมภายในของบริษัทและบริษัทย่อยเพียงพอ และเหมาะสม

3. การกำกับดูแลงานตรวจสอบภายใน

-   พิจารณาอนุมัติขอบเขตและแผนการตรวจสอบภายใน และกำหนดให้มีการตรวจสอบ
    Management Audit ไว้ในแผนการตรวจสอบประจำปีด้วย

-   พิจารณารายงานผลการตรวจสอบ
    โดยให้ฝ่ายตรวจสอบภายในรายงานผลตรงต่อคณะกรรมการตรวจสอบ

-   พิจารณางบประมาณ บุคคลากรและการพัฒนาบุคคลากรของฝ่ายตรวจสอบภายใน
    ดัชนีวัดผลการปฏิบัติงานของผู้จัดการฝ่ายตรวจสอบภายในและประเมินผลการปฏิบัติงานของผู้จัดการฝ่ายตรวจสอบภายใน
    เพื่อให้ความมั่นใจในความเป็นอิสระของฝ่ายตรวจสอบภายใน

4.
การสอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์ข้อกำหนดของตลาดหลักทรัพย์
และกฎหมายที่เกี่ยวข้องกับธุรกิจของบริษัท

  คณะกรรมการตรวจสอบสอบทานกับฝ่ายบริหารว่าเอ็กโกมีกระบวนการที่จะมั่นใจได้ว่าการปฏิบัติงานเป็นไปตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์ คณะกรรมการกำกับหลักทรัพย์และตลาดหลักทรัพย์
  และกฎหมายที่เกี่ยวข้องกับธุรกิจของเอ็กโก
  และรับทราบการให้คำยืนยันของผู้บริหารตามลำดับชั้นประจำปี (Annual Representation
  Letter)
  ว่าผู้บริหารระดับผู้จัดการฝ่ายจนถึงกรรมการผู้จัดการใหญ่ได้ปฏิบัติตามกฎหมายที่เกี่ยวข้อง

5. รายการที่เกี่ยวโยงกันหรือรายการที่อาจมีความขัดแย้งทางผลประโยชน์

  พิจารณาการเปิดเผยข้อมูลของเอ็กโกในกรณีที่เกิดรายการที่เกี่ยวโยงกัน
  หรือรายการที่อาจมีความขัดแย้งทางผลประโยชน์ให้มีความถูกต้องครบถ้วน
  เพื่อให้มั่นใจได้ว่าเอ็กโกได้ดำเนินตามเงื่อนไขทางธุรกิจและหลักเกณฑ์ของคณะกรรมการกำกับหลักทรัพย์และตลาดหลักทรัพย์

6. การสอบทานการบริหารความเสี่ยง

  ทบทวนกับฝ่ายบริหารในเรื่องนโยบายการบริหารความเสี่ยง การปฏิบัติตามนโยบาย
  และแนวทางการบริหารความเสี่ยงของเอ็กโก
  รวมทั้งเสนอให้มีการจัดทำและรวบรวมแนวทางและมาตรการป้องกันความเสี่ยงจากการทุจริต
  เพื่อให้มั่นใจว่าเอ็กโกและบริษัทย่อยมีการบริหารความเสี่ยงตามมาตรฐานสากล COSO
  Enterprise Risk Management อย่างต่อเนื่อง
  และพิจารณาการป้องกันและจัดการความเสี่ยงสำคัญของธุรกิจทั้งปัจจุบันและที่อาจเกิดขึ้นในอนาคต
  พร้อมทั้งกำหนดมาตรการเพิ่มเติมเพื่อการปรับปรุงให้ดียิ่งขึ้น

7. การสอบทานการกำกับดูแลกิจการที่ดี

-   สนับสนุนการกำกับดูแลกิจการที่ดีในด้านอื่นๆ เช่น
    เพิ่มช่องทางให้พนักงานและผู้ถือหุ้นสามารถติดต่อกับคณะกรรมการตรวจสอบได้โดยตรง
    เพื่อให้พนักงานและผู้ถือหุ้นสามารถแจ้งข้อมูลต่างๆ
    ผ่านคณะกรรมการตรวจสอบในเรื่องเกี่ยวกับข้อร้องเรียน
    การกระทำผิดกฎหมายหรือจริยธรรมธุรกิจ
    หรือข้อสงสัยในรายงานทางการเงินหรือระบบการควบคุมภายในได้โดยตรงที่ email
    address auditcommittee@egco.com รวมถึงการจัดให้มีระบบการรับเรื่องร้องเรียน
    (Whistle Blowing)

-   พิจารณาและรับทราบหนังสือรับรองปฏิบัติตามจรรยาบรรณ
    และหนังสือรับรองการปฏิบัติงานของกรรมการผู้จัดการใหญ่ต่อประธานคณะกรรมการบริษัท
    โดยกระบวนการและใจความในหนังสือรับรองฯ
    ช่วยให้ความมั่นใจว่าเอ็กโกมีการกำกับดูแลการปฏิบัติงานให้เป็นไปตามจรรยาบรรณทางธุรกิจตลอดจนระบบการควบคุมภายในที่กำหนดไว้
    และข้อมูลทางการบัญชี และการเปิดเผยข้อมูลเป็นไปโดยถูกต้อง ครบถ้วน เชื่อถือได้

8. การประเมินผลการปฏิบัติงานของคณะกรรมการตรวจสอบ (Self Assessment) ประจำปี

  ประเมินผลการปฏิบัติงานของคณะกรรมการตรวจสอบทั้งชุดประจำปี
  โดยการตอบคำถามในแบบประเมินตนเองสำหรับคณะกรรมการตรวจสอบที่จัดทำขึ้นตามแนวทางของ
  ตลท. และของสากล และรายงานผลการประเมินต่อคณะกรรมการบริษัท ผลการประเมินในปี
  2554 พบว่าองค์ประกอบ คุณสมบัติ
  และหน้าที่ความรับผิดชอบของคณะกรรมการตรวจสอบยังคงสอดคล้องกับกฎบัตรคณะกรรมการตรวจสอบ
  แนวทางของตลาดหลักทรัพย์ และแนวทางปฏิบัติที่ดีของสากล

9. ทบทวนกฎบัตรคณะกรรมการตรวจสอบปีละหนึ่งครั้ง

  ทบทวนกฎบัตรคณะกรรมการตรวจสอบเพื่อให้มั่นใจว่าการปฏิบัติงานในปีที่ผ่านมาครบถ้วน
  ตามที่ได้รับมอบหมาย และหน้าที่ความรับผิดชอบสอดคล้องกับแนวทางปฏิบัติที่ดีของ ตลท.
  ของสากล และเหมาะสมกับธุรกิจของเอ็กโก

10. พิจารณา คัดเลือก เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัท

คณะกรรมการตรวจสอบได้พิจารณาการปฏิบัติงานของผู้สอบบัญชีจาก บริษัท
ไพรซ์วอเตอร์เฮาส์คูเปอร์ส เอบีเอเอส แล้วมีความเห็นว่าเป็นผู้มีความเป็นอิสระ
เชี่ยวชาญในวิชาชีพ มีประสบการณ์เหมาะสม ปฏิบัติงานได้ผลเป็นอย่างดี
และเป็นผู้สอบบัญชีที่ได้รับอนุมัติจาก ก.ล.ต. จึงเห็นควรให้นายสมชาย จิณโณวาท
ผู้สอบบัญชีรับอนุญาต เลขที่ 3271 นายวิเชียร กิ่งมนตรี ผู้สอบบัญชีรับอนุญาต เลขที่ 3977
นายชัยศิริ เรืองฤทธิ์ชัย ผู้สอบบัญชีรับอนุญาต เลขที่ 4526 และนางสาวอมรรัตน์ เพิ่มพูนวัฒนาสุข
ผู้สอบบัญชีรับอนุญาต เลขที่ 4599 แห่งบริษัท ไพรซ์วอเตอร์เฮาส์คูเปอร์ส เอบีเอเอส
เป็นผู้สอบบัญชีของเอ็กโกในปี 2555
และนำเสนอคณะกรรมการบริษัทเพื่อพิจารณาและขออนุมัติที่ประชุมผูถือหุ้นต่อไป

  จากการปฏิบัติงานในปีที่ผ่านมา คณะกรรมการตรวจสอบมีความเห็นว่า
  เอ็กโกจัดให้มีรายงานทางการเงินที่ถูกต้อง ครบถ้วน เชื่อถือได้
  มีระบบการควบคุมภายในที่เหมาะสมเพียงพอ
  และการปฏิบัติเป็นไปตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของเอ็กโก
  และมีการเปิดเผยข้อมูลในกรณีที่เกิดรายการที่เกี่ยวโยงกัน
  หรือรายการที่อาจมีความขัดแย้งทางผลประโยชน์อย่างถูกต้อง ครบถ้วน

  นายชัยพัฒน์ สหัสกุล

  ประธานคณะกรรมการตรวจสอบ